Document ID: 31997L0039

Direktiva Komisije 97/39/ES
z dne 24. junija 1997
o prilagajanju Direktive Sveta 75/443/EGS z dne 26. junija 1975 o vzvratni prestavi in opremi za merjenje hitrosti motornih vozil tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropskih skupnosti,
ob upoštevanju Direktive Sveta 70/156/EGS [1] z dne 6. februarja 1970 o homologaciji motornih in priklopnih vozil, nazadnje spremenjene z Direktivo Evropskega parlamenta in Sveta 96/79/ES [2], zlasti člena 13(2),
ob upoštevanju Direktive Sveta 75/443/EGS z dne 26. junija 1975 o približevanju zakonodaje držav članic o vzvratni prestavi in opremi za merjenje hitrosti motornih vozil [3], zlasti člena 6,
ker je Direktiva 75/443/EGS ena od posamičnih direktiv o postopku ES-homologacije, uvedenem z Direktivo 70/156/EGS; ker se torej določbe, opredeljene v Direktivi 70/156/EGS glede sistemov, sestavnih delov in samostojnih tehničnih enot vozil, uporabljajo za to direktivo;
ker je zlasti v členih 3(4) in 4(3) Direktive 70/156/EGS predpisano, da sta vsaki posamični direktivi priložena opisni list z ustreznimi podatki iz Priloge I k omenjeni direktivi in tudi certifikat o homologaciji na podlagi Priloge VI k navedeni direktivi, da bi bila homologacija lahko računalniško podprta;
ker je tudi priporočljivo uskladiti tehnične zahteve te direktive s tehničnimi zahtevami ustreznega Pravilnika ZN/ECE R 39;
ker so določbe te direktive skladne z mnenjem Odbora za prilagajanje tehničnemu napredku, ustanovljenega z Direktivo 70/156/EGS,
SPREJELA NASLEDNJO DIREKTIVO:
Člen 1
Direktiva 75/443/EGS se spremeni kot sledi:
1. Člen 1 se spremeni in se na koncu glasi:
"… tirnih vozil ter kmetijskih in gozdarskih traktorjev ter vseh delovnih strojev.".
2. Priloge se spremenijo skladno s Prilogo k tej direktivi.
Člen 2
1. Po 1. oktobru 1997 države članice ne smejo:
- zavrniti podelitve ES-homologacije ali nacionalne homologacije za tip vozila, ali
- prepovedati registracije, prodaje ali začetka uporabe vozil,
zaradi razlogov v zvezi z vzvratno prestavo in opremo za merjenje hitrosti, če vozila izpolnjujejo zahteve Direktive 75/443/EGS, kakor je bila spremenjena s to direktivo.
2. Po 1. oktobru 1998 države članice:
- ne smejo več podeljevati EGS-homologacije in
- lahko zavrnejo podelitev nacionalne homologacije
za tip vozila zaradi razlogov v zvezi z vzvratno prestavo in opremo za merjenje hitrosti, če niso izpolnjene zahteve Direktive 75/443/EGS, kakor je bila spremenjena s to direktivo.
Člen 3
1. Države članice sprejmejo zakone in druge predpise, potrebne za uskladitev s to direktivo, do 1. oktobra 1997. O tem takoj obvestijo Komisijo.
2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
3. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 24. junija 1997

Labels: 7
8
15